सुनना सीखिये : अपने जन्म से ही हम कुछ न कुछ सीखते रहते हैं। हमारे माता-पिता हमें बात करना सिखाते हैं, लिखना-पढऩा सिखाते हैं परंतु कोई हमें सुनना नहीं सिखाता। हम लोग अक्सर अपनी जिह्वा का ज्यादा और अपने कानों का कम इस्तेमाल करते हैं। अपने रोजाना के कामों में हम इतने व्यस्त हो जाते हैं कि हमारे पास हमारे सहकर्मियों, मित्रों और सबसे महत्वपूर्ण हमारे जीवनसाथी की बात सुनने का समय ही नहीं रहता। हमारा ध्यान केवल बातें करने और यह सुनिश्चित करने पर रहता है कि हमारी बातें सुनी जायें। हम सौ प्रतिशत एकाग्रता के साथ और बिना किसी अन्य चीज (टीवी पर ‘खाना-खजाना’ भारत और आस्ट्रेलिया के बीच रोमांचक क्रिकेट मैच) की तरफ ध्यान दिये बगैर सुनना ही नहीं चाहते। हमने एक-दूसरे की बातों को सुनने का नियम-सा बना लिया है। हर रात सोने से पहले हम लोग चाय या काफी पीते हुए एक-दूसरे की बातें सुनते हैं। कई बार इधर-उधर की बातें भी होती हैं परंतु इससे कोई फर्क नहीं पड़ता। वह समय केवल एक-दूसरे की बातें सुनने और एक-दूसरे के साथ का आनंद उठाने का होता है।